Recientemente Prome Minister Evelyn Wever-Croes a reuni cu "Commissie Zedendelicten Minderjarigen" (Comision "Sexueel Misbruik Minderjarigen").
Na aña 2019, Prome Minister a institui e comision aki bou liderazgo di señora Lisette Gomes.
E comision aki a wordo lanta cu e intencion pa percura cu tur ministerio cu ta traha riba tereno di proteccion di mucha contra abuso sexual ta alinea cu otro. Unda ta necesario, e comision aki ta duna Gobierno conseho y ta atende casonan cu por bin padilanti.
E comision aki bou guia di señora Lisette Gomes tambe ta conta cu profesionalnan manera señora Ayesha Engelbrecht y señora Regina Oosterwolde.
Prome Minister ta reuni regularmente cu e comision pa asina keda na altura di e trabou duro y importante cu nan ta haci. Siman pasa durante e reunion a delibera riba diferente proyecto cu e comison ta trahando riba dj'e y con por fortifica e comision ainda mas y tambe con mas Gobierno por yuda riba e tereno di combatimento di Abuso sexual di mucha. Pa haci e proceduranan mas eficiente, mas senciyo y mehora e atencion cu ta wordo duna na e victima y su famia.
Pa banda di e comision, nan ta motiva pa sigui traha duro y logra nan meta principal cu ta e proteccion di nos muchanan. E problema mas grandi ta cu muchanan den gran mayoria di caso ta wordo abusa door di un famia of conoci di e mayornan y p'esey Gabinete Wever-Croes ta enfoca mas y mas riba conscientisacion y preveni e abusonan aki.
Prome Minister a sigui bisa cu actualmente nos ta den e luna contra abuso y abuso sexual di mucha. E casonan di abuso di mucha na Aruba ta un problema cu hunto nos mester combati. Gobierno ya a cambia varios ley, a hisa e castigonan na e maximo posibel, a pone 36 miyon florin disponible, a institui un comision nacional y a alinea tur departamento.
"Nos lo sigui traha hunto cu e comision aki y cu tur e cadena di institutonan cu ta den e mesun lucha pa protehe nos muchanan, pero nos mester di bo pa yuda nos protehe nos muchanan miho ainda. Mi mester di abo pa yuda cuida tur e muchanan den bo famia. Hunto nos lo stop abuso sexual di mucha", Prome Minister a expresa.